- Ես հաստատ համոզված եմ, որ իշխանությանը բացարձակապես չի հետաքրքրում, օրինակ, իմ պաշտպանյալ Արմեն Բադալյանի քրեական գործը: Ըստ մեղադրանքի` նա զանգահարել և ինչ-որ մեկին հայհոյել ու սպառնացել է: Ո՞վ է նա` շարքային մի քաղաքացի. ինչո՞ւ պետք է իշխանությունը հետամուտ լինի, որ այդ մարդը հանիրավի մեղադրվի, ենթարկվի կալանքի` ազատազրկման պատժի: Սա տարածված երևույթ է. պատճառ են փնտրում, ասում են` ամեն ինչ իշխանությունն է անում: Ընդունենք, որ դատախազությունը գործադիր իշխանության մաս է, և երբ դատախազը դատական նիստում ճնշում է գործադրում, այս դեպքում դարձյալ չեմ ասի, որ իշխանություններն են ճնշում գործադրում: Ես ընդամենը կասեմ, որ իշխանության մի թև փորձում է իր կամքը պարտադրել իշխանության մյուս թևին` դատական իշխանությանը: Դատական իշխանությունն էլ` տվյալ դատավորը, այդ գործում մորթապաշտ է գտնվում և տեղի է տալիս դատախազի ագրեսիվ պահվածքին: